Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.t-com.hr
Fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 4. travnja 2010.

14(25)2010.

USKRS 2010.
Evanđelje (Iv 13,1-15)
Čitanje svetog Evanđelja po Ivanu Bijaše pred blagdan Pashe. Isus je znao da je došao njegov čas da prijeđe s ovoga svijeta Ocu, budući da je ljubio svoje, one u svijetu, do kraja ih je ljubio. I za večerom je đavao već bio ubacio u srce Judi Simuna Iškariotskoga da ga izda. A Isus je znao da mu je Otac sve predao u ruke i da je od Boga izišao te da k Bogu ide pa usta od večere, odloži haljine, uze ubrus i opasa se. Nalije zatim vodu u praonik i počne učenicima prati noge i otirati ih ubrusom kojim je bio opasan. Dođe tako do Šimuna Petra. A on će mu: »Gospodine! Zar ti da meni pereš noge?« Odgovori mu Isus: »Što ja činim, ti sada ne znaš, ali shvatit ćeš poslije.« Reče mu Petar: »Nećeš mi prati nogu nikada!« Isus mu odvrati: »Ako te ne operem, nećeš imati dijela sa mnom.« Nato će mu Šimun Petar: »Gospodine, onda ne samo noge, nego i ruke i glavu!« Kaže mu Isus: »Tko je okupan, ne treba drugo da opere nego noge -1 sav je čist! I vi ste čisti, ali ne svi!« Jer znao je tko će ga izdati. Stoga je i rekao: »Niste svi čisti.« Kad im dakle opra noge, uze svoje haljine, opet sjede i reče im: »Razumijete li što sam vam učinio? Vi me zovete Učiteljem i Gospodinom. Pravo velite jer to i jesam! Ako dakle ja - Gospodin i Učitelj - vama oprah noge, treba da i vi jedni drugima perete noge. Primjer sam vam dao da i vi činite kao što ja vama učinih.« Riječ Gospodnja

Nedjelja uskrsnuća Gospodinova – Uskrs (4. travnja) Dj 10,34.37-43 * Ps 118,1-2.16-17.22-2 * Kol 3,1-4 (1 Kor 5,6b-8) * Iv 20,1-9
Uskrs - pobjeda života
»Gospodin je uskrsnuo - Uistinu je uskrsnuo!« Tim riječima pozdravljaju se kršćani Istoka na dan Uskrsa. To je onaj »sretan Uskrs« koji želimo jedni drugima čestitajući si uz stisak ruke - u smislu da budemo radosni, da se radujemo. Radujemo li se istinski? Gdje je ta radost u slučaju da je netko iz naše obitelji ili iz našeg okruženja upravo umro, ili netko bez puno nade u ozdravljenje leži u bolesničkom krevetu? Važno je da je Uskrs moguć samo zajedno s Velikim petkom, petkom koji ne želimo zaboraviti ili potisnuti. Ne, mi slavimo Uskrs usprkos Velikom petku! Gospodin živi iako je umro - i mi živimo iako umiremo.
Grobovi, osobito svježi grobovi - mjesta su tuge, suza, promišljanja u tišini. Upravo na jedan takav grob odlazi u uskrsno jutro Marija Magdalena. Isusova smrt za nju je bio duboko potresan i neshvatljiv događaj. A njegovo uskrsnuće - još neshvatljiviji. Došavši na grob, sva u suzama, primjećuje da je grob otvoren. Zaprepaštena, pomišlja: Netko ga je uzeo, ukrao njegovo tijelo. Gotovo u panici ona žuri javiti ovo otkriće Šimunu Petru i »drugom učeniku«, koga je Isus ljubio. Poruka koju im Marija Magdalena donosi pogađa obojicu učenika, nepripremljene i zbunjene. Oni žurno odlaze na grob. I sada se nižu detalji: onaj drugi učenik je brži, prije Petra stiže na grob ali ne ulazi, riječ je o povojima, brižno smotanima na jednom mjestu. Čemu sve to? Pisac je očito htio naglasiti Petrovo stanje duha. Naime, on sada »dobiva krila«, poletniji je od onoga Petra koji je zatajio Učitelja. Pisac naglašava kako sada primjećuje detalje, povoje i ručnik, ali istodobno kako ne shvaća dublji smisao svega. Za njega je sve još uvijek mračno, neshvatljivo. Tek tada ulazi »drugi učenik« i za njega stoji: »i vidje i povjerova«. Njemu, kojeg je Isus osobito volio, pada mrena s očiju i on počinje vjerovati - vjerovati da je njegov Učitelj uskrsnuo, da je živ.
Danas, kada slavimo Uskrs i dok nam evanđeoski tekst želi pokazati put prema uskrsnoj vjeri, prepoznajemo se možda u likovima obojice učenika, kako Petra tako i onog »drugog učenika«. Isusovo uskrsnuće nije moguće shvatiti. Tajna uskrsnuća ostaje nam nedohvatljiva, ali iz godine u godinu, od Uskrsa do Uskrsa, naša vjera približava se postupno toj neshvatljivoj tajni: Bog, koji je Isusa uskrisio od mrtvih, želi i nama pokloniti život u punini, uskrsnuće i proslavu, sada i upravo u području gdje nam je to nedostupno - u smrti.
Stoga je naše današnje slavljenje Uskrsa prije svega stvar srca i vjere, životnog uvjerenja i neugasive ljudske i kršćanske nade, a manje stvar običaja i tradicije. I zato: Radujmo se! Gospodin je živ i mi živimo po njemu!
Josip Koprek

Bl. JAKOV ZADRANIN
HODOČAŠĆE U BITETTO
25. IV. – 29. IV. 2010.
Organizator: Provincijalat provincije sv. Jeronima – Zadar
Kontakt: Fra Drago Ljevar, Trg sv. Frane 1 Zadar,
tel. 250-468, Mob. 098 337-001
Krajnji rok prijave je do Uskrsa. Unaprijed hvala.

OBREDI USKRSNOG BDIJENJA
Na Veliku subotu Crkva je u tišini. Navečer se vjernici okupljaju na Vazmeno bdijenje. Prvi dio je Služba svjetla. Svećenik pred ulaznim vratima crkve blagoslivlja vatru – znak života i radosti. Vatra bukti, raspiruje se i grije, ona okuplja ljude oko sebe. Na toj se vatri upali velika uskrsna svijeća – simbol Krista Uskrsloga. Potom se u procesiji unosi u zamračenu crkvu i na tri mjesta se zaustavlja i kliče: Svjetlo Kristovo! Od nje ministranti pale svoje svijeće i prenose plamen dalje, kao što se svjetlo vjere prenosilo s koljena na koljeno, od naroda do naroda. Potom se upale sva svjetla u crkvi i svi s upaljenim svijećama slušaju veličanstveni Vazmeni hvalospjev uskrsnoj svijeći. Nakon toga se utrnu svijeće i slijedi Služba riječi koja iznosi ključne događaje povijesti spasenja; potom krsna služba s litanijama svih svetih, blagoslovom vode, krštenje odraslih ili obnova krsnih obećanja i euharistijska služba.
Zvona ponovno zvone na Slavu.
Tako smo ušli u najveću svetkovinu naše vjere - USKRSNUĆE KRISTOVO. U njegovu Uskrsnuću slavimo vlastito uzdignuće. Dao Bog da se svima nama dogodi!

Svim dragim ljudima i posjetiteljima crkve i samostana sv. Frane želimo sretan i blagoslovljen Uskrs!
Sestre sv. Vinka i braća sv. Franje

SATNICA * OBAVIJESTI * SATNICA * OBAVIJESTI * SATNICA * OB
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Danas Crkva slavi: USKRS, blagoslov jela poslije mise
Ponedjeljak: USKRSNI PONEDJELJAK, MISE u 8,30 u 10 i u 19 sati
Utorak Vilim Rajko, Celestin - 4. od 13 utoraka molitve sv. Anti
Srijeda Ivan de la Salle, Herman
Četvrtak Dionizije, Valter, Alemka
Petak Marija kleofina, Demetrije klanjnje poslije mise
Subota Ezekijel, Apolonije, Sunčica
Nedjelja MALI USKRS, NEDJELJA BOŽANSKOG MILOSRĐA
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 18,30 sati.

Nedjelja iza Uskrsa zove se Bijela nedjelja.
Tako je nazvana po bijelim haljinama u koje su odrasli novokrštenici oblačili na Veliku Subotu u noći (kod Vazmenog bdijenja), na dan svoga krštenja, nosili ih tijekom tjedna, kao znak krsne milosti, a onda, u nedjelju poslije Uskrsa, odlagali.
I danas, djeca na krštenju dobivaju simbolički bijelu haljinicu. Bijela nedjelja ima u nas još i pučko ime. Mladi Uskrs ili Mali Uskrs.
Po istoj simbolici u bijelo se odijevaju krštenici kod primanja sakramenta Prve pričesti, krizme i gotovo redovito kod vjenčanja.

MOJ DAR ZA KONGO KIMBULU: "Zaista kažem vam, MENI STE UČINILI koliko ste učinili jednom od ove MOJE NAJMANJE BRAĆE" (Mt 25,40). Moj dar za školovanje djece u osnovnoj i srednjoj ŠKOLI u misiji koju vodi fra Ilija Barišić. Naši mladi izlažu: PISANICE, USKRSNE ČESTITKE I PROLJETNE ŠALOVE. Sve možete uzeti ispred crkve.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica naše župe sv. Nikole Tavelića u Rijeci)